กองทัพอากาศไทย ร่วมกับกองทัพอากาศสาธารณรัฐประชาชนจีน จัดการฝึกผสม Falcon Strike 2022
พลอากาศตรี ประภาส  สอนใจดี โฆษกกองทัพอากาศ เปิดเผยว่า กองทัพอากาศ ร่วมกับกองทัพอากาศสาธารณรัฐประชาชนจีน จัดการฝึกผสมภายใต้รหัสการฝึก Falcon Strike 2022 เพื่อพัฒนาขีดความสามารถในการปฏิบัติการทางอากาศยุทธวิธีและการปฏิบัติการทางอากาศผสม อีกทั้งยังเป็นการกระชับความสัมพันธ์และเสริมสร้างความเข้าใจอันดีระหว่างกองทัพอากาศทั้งสองประเทศ  ซึ่งเป็นรากฐานสำคัญของความร่วมมือในการรักษาสันติภาพและความมั่นคงในภูมิภาค ถือเป็นการเชื่อมความสัมพันธ์และความสามัคคีให้แก่กำลังพลในทุกระดับให้แน่นแฟ้นมากยิ่งขึ้น โดยจะมีการฝึกภาคสนาม (Field Training Exercise : FTX) ที่กองบิน 23 จังหวัดอุดรธานี ระหว่างวันที่ 14 – 25 สิงหาคม 2565 สำหรับการฝึกผสม Falcon Strike จัดขึ้นครั้งแรกเมื่อปี ค.ศ.2015 และได้ดำเนินการฝึกมาอย่างต่อเนื่อง โดยในครั้งนี้เป็นการฝึกครั้งที่ 5 ซึ่งกองทัพอากาศได้นำอากาศยานแบบ Gripen 39 C/D , Alpha Jet และ Saab 340 เข้าร่วมการฝึก ส่วนกองทัพอากาศสาธารณรัฐประชาชนจีน นำเครื่องบินแบบ J-10C/S, JH-7 A/AII และ KJ-500 เข้าร่วมการฝึก ซึ่งนอกจากการฝึกด้านการบินแล้ว กองทัพอากาศทั้งสองประเทศยังวางแผนที่จะจัดกิจกรรมชุมชนสัมพันธ์โดยรอบพื้นที่การฝึกด้วยการฝึก Falcon Strike เป็นหนึ่งในการฝึกที่กองทัพอากาศ ร่วมกับกองทัพอากาศมิตรประเทศจัดขึ้นเพื่อพัฒนาขีดความสามารถในการปฏิบัติการทางอากาศและกระชับความสัมพันธ์ทางทหารระหว่างกัน